b'\n_START_ARTICLE_\nPaladianizmas\n_START_PARAGRAPH_\nPaladianizmas (paladijanizmas, paladi\xc5\xa1kas stilius)\xc2\xa0\xe2\x80\x93 architekt\xc5\xabros stilistika, ankstyvoji klasicizmo faz\xc4\x97. Paladianizmo architektams labai didel\xc4\x99 \xc4\xaftak\xc4\x85 padar\xc4\x97 ital\xc5\xb3 renesanso architekto Andrea Palladio (1508\xe2\x88\x921580) k\xc5\xabrybos principai ir pavyzd\xc5\xbeiai. Stilistika klest\xc4\x97jo XVIII a. Tarp \xc5\xbeymiausi\xc5\xb3 paladianizmo pastat\xc5\xb3: Baltieji r\xc5\xabmai Va\xc5\xa1ingtone ir Smolnis Sankt Peterburge.\n_START_SECTION_\nPaladianizmas Anglijoje\n_START_PARAGRAPH_\nPaladianizmo paskleidimas Anglijoje priskiriamas architektui Inigo Jones (1573\xe2\x80\x931652). Inigo Jones studijavo architekt\xc5\xabr\xc4\x85 Italijoje 1598\xe2\x88\x921603\xc2\xa0m. 1610\xc2\xa0m. jis lank\xc4\x97si Venete, susipa\xc5\xbeino su Andrea Palladio traktatu \xe2\x80\x9eKeturios knygos apie architekt\xc5\xabr\xc4\x85\xe2\x80\x9c. 1614\xc2\xa0m. Inigo Jones susitiko su Palladio mokiniu Vincenzo Scamozzi. 1615\xc2\xa0m. gr\xc4\xaf\xc5\xbe\xc4\x99s \xc4\xaf Anglij\xc4\x85 Inigo Jones suprojektavo Karalien\xc4\x97s nam\xc4\x85 Grinvi\xc4\x8de. 1619\xc2\xa0m. jis suprojektavo Banket\xc5\xb3 nam\xc4\x85 Londone, kuris tapo pirmuoju baigtu namu Anglijoje, imituojan\xc4\x8diu Palladio stili\xc5\xb3. 1719\xc2\xa0m. Richard Boyle (1694\xe2\x88\x921753), Berlingtono lordas, keliavo specialiai \xc4\xaf Venet\xc4\x85, kad susipa\xc5\xbeinti su Palladio k\xc5\xabriniais. 1725-30\xc2\xa0m. jis suprojektavo ir pastat\xc4\x97 \xc4\x8cizviko nam\xc4\x85, kuris yra tikriausiai garsiausias paladianizmo pavyzdys Anglijoje. Richard Boyle r\xc4\x97m\xc4\x97 architekto William Kent (1685\xe2\x88\x921748), su kuriuo susipa\xc5\xbeino Italijoje, darbus. Kitas \xc5\xbeymus paladianizmo pasek\xc4\x97jas buvo James Gibbs (1682\xe2\x80\x931754).\n_START_SECTION_\nPaladianizmas JAV\n_START_PARAGRAPH_\nAngl\xc5\xb3 architekt\xc5\xb3 veikalai, ypa\xc4\x8d James Gibbs, paveik\xc4\x97 JAV (tuo metu Britanijos kolonija) architektus. Vienu i\xc5\xa1 pirm\xc5\xb3j\xc5\xb3 ir b\xc5\xabdingiausi\xc5\xb3 paladianizmo pavyzd\xc5\xbei\xc5\xb3 laikomas pastatas Draiton Holas \xc4\x8carlestone, Piet\xc5\xb3 Karolinoje. Pirmuoju paladianizmo vie\xc5\xa1uoju pastatu \xc4\xafvardijama Redvudo biblioteka Niuporte. XVIII a. antrojoje pus\xc4\x97je buvo pastatyta daug pastat\xc5\xb3 paladijieti\xc5\xa1ku stiliumi. Vienu reik\xc5\xa1mingiausi\xc5\xb3 paladianizmo pasek\xc4\x97j\xc5\xb3 buvo Thomas Jefferson (1743\xe2\x88\x921826, JAV prezidentas), kuris suprojektavo rotond\xc4\x85 Vird\xc5\xbeinijos universitetui ir pastat\xc4\x97 Monti\xc4\x8delo plantacijos nam\xc4\x85 paladijieti\xc5\xa1ku stiliumi.\n_START_SECTION_\nPaladianizmas Rusijoje\n_START_PARAGRAPH_\nPirmuoju paladianizmo pastatu Rusijoje laikomas \xc5\xa1kot\xc5\xb3 architekto Charles Cameron (1743\xe2\x80\x931812) 1782\xc2\xa0m. prad\xc4\x97ti statyti Pavlovsko r\xc5\xabmai. 1780\xc2\xa0m. \xc4\xaf Rusij\xc4\x85 atvyko ital\xc5\xb3 architektas Giacomo Quarenghi (1744\xe2\x88\x921817), kuris daug dirbo Sankt Peterburge ir jo apylink\xc4\x97se. Tikriausiai garsiausiu jo statiniu tapo Smolnis. Kitais reik\xc5\xa1mingais paladianizmo atstovais buvo Nikolajus Lvovas (1753\xe2\x88\x921803) ir Ivanas Starovas (1745\xe2\x88\x921805).\n_START_SECTION_\nPaladianizmas kitose valstyb\xc4\x97se\n_START_PARAGRAPH_\nKeletas klasicistini\xc5\xb3 pastat\xc5\xb3 su ry\xc5\xa1kiomis paladianizmo aprai\xc5\xa1komis:'